  Туспуктэм: Майя Бывальцева Майя Бывальцева Ижкарын Нырысетӥ юрттэт сётонъя ресурсной центрын дышетскем 10 арлыдоос сертификатъёс басьтӥзы. Курсъёсы ивортодэтъя «Удмуртия» агентстволэн редакторез но ветлӥз. Дышетон арняяз одӥг пол ортчылӥз, оглом 16 академ час люкаськиз. Центрлэн кивалтӥсез, эмчи Григорий Иванов нырысь ик валэктӥз, кин но кыӵе учырын нырысетӥ юрттэт сётыны быгатэ, кыӵе катъёсын со уж радъяське. Со тодонлык туж кулэ, угось юрттымтэ понна но, мултэссэ лэсьтэм понна кылкутытон чакламын. Нырысетӥ юрттэт сётӥсь адями, кылсярысь, шугадӟонэ шедем муртлы нокыӵе эмъюмъёс сётыны уг быгаты, со эмъясьлэн гинэ ужез. Курсъёсы лкытэмъёсты вир виянэз дугдытыны, пӧртэм мугор люкетъёсы бинетъёс лэсьтыны, гуньдэм адямилы юрттыны, сӧсырмем муртэ нуллыны, сюлэмез но тыосты ужатӥсь реанимаци лэсьтыны дышетӥзы. Со сяна, сюлэм кутон, инсульт луон дыръя мар карыны валэктӥзы. Дышетӥсьёс пӧлысь ӝыныезлэсь тросэз «азвесь» волонтёръёс вал. « Яратко адямиослы юрттыны: адямиослы веть оломар но луыны быгатэ, мынам родняосылы но мар ке луоз, аварие сюрозы, то гуньдозы, то мар ке но карозы, мон мед быгато юрттыны, шуг-леке шедем адямиез мед быгато утьыны. Кельше татын, курсын. Туж умой валэктэ спикер – волонтёр-медик, пыр-поч сыӵе вера. Экзамен но туж строго принимать каре! Видимо, потэ солэн, мар ке сётӥз ке, чисто йырамы мед пыроз, мед быгатом всё-таки (юрттыны – ред.), адямиосын ульчаын, кытын мар ке луиз ке » Людмила Кузьмина, нырысетӥ юрттэт сётонъя куръёсын дышетскись,«азвесь» волонтёр   Кышномурт басьтэм тодонлыкъёс кулэ дыръя куалектытэк, пайдаё юрттыны луонлык сётозы шуыса оске. « Нырысетӥ гурппа вал туж умой. Арлыдъя но пӧртэм калык вал, быгатонлыкъёсъя но. Та курсъёс туж пайдалыко потӥзы соос понна, озьы шуизы » Григорий Иванов, Нырысетӥ юрттэт сётонъя ресурсной центрлэн кивалтӥсез, эмчи 14-тӥ южтолэзе кыкетӥез группа дышетскыны кутскоз, занятиос Мерлыко юрттэтъя штабын ортчо (Наговицын нимо ульча, 9а). Мылкыд карисьёс татын гожтӥськыны быгато. Григорий Ивановлэн верамезъя, нырысетӥ юрттэтъя ресурсной центр кылдытон сярысь малпан йыраз кемалась берга ни вал. Кылем арын гожтӥзы ӵектос но Россиысь егитъёсын ужанъя министерстволэн вожвылъяськоназ грант утӥзы. Со коньдонэн пӧртэм манекенъёс басьтӥзы. Ӵектос нырысь ик пиналъёслы чакламын: эмчиос-волонтёръёс Ижкарысь школаосы ветло, озьы ик Эграе, Сюмсие, Дэри ёросысь Шор Постолэ, Можгаысь педколледже ветлӥзы ни, таяз толэзе Можга ёросысь Кватчи гуртысь школае потаны малпало. Тегъёс: юрттэт тазалыкезутён Ижкар Удмуртия  